**Beovizija 2003.** je bila prva Beovizija, takmičarski festival zabavne muzike. Održana je od 12. do 14. aprila 2003. godine. 

Prvobitno, Festival je planiran za termin od 23. do 25. marta 2003. ali je izvođenje pomereno zbog vanrednog stanja nakon ubistva predsednika Vlade dr Zorana Đinđića. Zamišljena kao generalna proba za nacionalni izbor za predstavnika na Pesmi Evrovizije, no i kao prilika da se isprobaju razne moguće forme takvog događaja, ova se Beovizija po formatu značajno razlikovala od kasnijih. Od oko 200 pesama pristiglih na konkurs odabrano je 28, koje su izvedene u takmičarskom delu programa, 12. i 13. aprila, kada je obavljeno i glasanje i uručene tri nagrade žirija za najbolje numere i šest specijalnih nagrada (vidi tabelu kasnije), dok je 14. aprila održana "Revija pobednika" na kojoj su ponovo izvedene pobedničke kompozicije i uručene nagrade Festivala za 2002. godinu, po izboru medija, izdavačkih kuća i Umetničkog veća Festivala. Program su vodili manekenka Katarina Rebrača, voditeljka Milica Gacin i glumac Feđa Stojanović, a u revijalnom delu prve dve večeri nastupili su Vlado Georgiev i Dejan Najdanović Najda (koji je zamenio ranije najavljenog Dadu Topića). Poseta takmičarskim večerima bila je primetno slaba.

Žiri Beovizije 2003. su sačinjavali Sanja Ilić (predsednik), kompozitor, Slobodan Kovačević i Dragan Brajović, muzičari, Ivana Pavlović, Tanja Banjanin i Leo Martin, pevači, Bogomir Mijatović, muzički kritičar, Svetlana Đurašević i Aleksandar Filipović, novinar. Sa 75 poena, pobedio je Toše Proeski sa pesmom *Čija si*, delom Leontine Vukomanović (kojoj je pripala i nagrada od 300.000 dinara) i Željka Joksimovića; ova pesma pobedila je i u glasanju publike SMS-om, koje se u ovom prvom izdanju Beovizije "računalo" zasebno od žirija. Nataša Kojić je pesmom 'Oko Plavo' pobednik nagrade za 'Muzičko otkriće’ 2004. Nula poena su osvojili Tempo Slavija, Pasaž trio, Danijela Vranić, Husa i Jellena. Primetno je bilo gotovo potpuno odsustvo izvođača koji snimaju za izdavačku kuću City records, koja je tako faktički bojkotovala festival smatrajući ga nameštenom privatnom manifestacijom—ovo trvenje doći će na naročito ružan način do izražaja nakon pobede Željka Joksimovića na Evropesmi-Europjesmi 2004. Festival Beovizija 2003. zatvorila je zvezda turbo-folka Jelena Karleuša. Karleuša je spuštena sa plafona sale, a potom je, nakon nekoliko numera sa igračima, izvela i završnu pesmu *Manijak*, pipkajući se u stilu Madone na velikom krevetu specijalno za ovu priliku iznešenom na binu sa grupom gotovo nagih muškaraca, što se nastavilo skakanjem po krevetu i napokon cepanjem jastuka te letenjem perja i konfeta.

Beovizija 2003. bila je najgledaniji zabavni program u Srbiji te godine.

Ideja o pokretanju Beovizije 2003. godine, pred povratak Srbije i Crne Gore na Pesmu Evrovizije nakon 12 godina odsustva, pripada umetničkom direktoru Marini Tucaković. Prvobitno, Beovizija je zamišljena kao festival na kojem bi se počevši od 2004. birao predstavnik SCG za Pesmu Evrovizije, no u kasnijim razgovorima sa Radio-televizijom Crne Gore ovaj predlog je zamenjen zajedničkim festivalom Evropesma-Europjesma, na kojem onda, kao sa polufinala iz Srbije, nastupa i određen broj najbolje plasiranih kompozicija sa Beovizije, već prema pravilniku koji se menjao svake godine.

|  |
| --- |
| ***Nagrađene kompozicije*** |
| Rang | Pesma | Izvođač | Kompozitor |
| 1 | *Čija si* | Toše Proeski | Željko Joksimović |
| 2 | *Moj svet si ti* | Teodora Bojović | Mirko i Snežana Vukomanović |
| 3 | *Ja te volim više*\* | Željko Samardžić | Saša Dragić |
|

\*Pesma se na zvaničnom albumu Beovizije pojavljuje pod naslovom *9000 metara*.

|  |
| --- |
| *Ostali učesnici* |
| Rang | Pesma | Izvođač |
| 4 | *Miris tuge* | Ksenija Mijatović |
| 5 | *Hladno srce* | Marijana Zlopaša |
| 6 | *Seks bez dodira* | Marina Perazić |
|  | *Januar* | Ana Nikolić |
|  | *Možda sutra, možda pre* | Agata |
|  | *Budi moja* | Banda |
|  | *Tvrdoglava* | Bebi Dol |
|  | *Greh* | Braco |
|  | *Hotel sa pet zvezdica* | Danijela Vranić |
|  | *Stidim se* | Darko |
|  | *Anđeli* | Delča |
|  | *Na kraju puta* | Dora |
|  | *Čovek kog sam volela* | Ekstra Nena |
|  | *Prevariću te* | Jellena |
|  | *Kad jednom odeš* | Lidija |
|  | *Sve je to na obraz moj* | Mari Mari |
|  | *Granica* | Maja Nikolić |
|  | *Oči kafene* | Mogul |
|  | *Sanjalica* | Nataša Kojić |
|  | *A volela sam* | Olivera Aranđelović |
|  | *Praznina* | Plavo nebo |
|  | *Teška tuga* | Propaganda 117 |
|  | *Udaj se za bogataša* | Tempo Slavija |
|  | *Spasi me* | Trio Pasaž |
|  | *Možda nisam dobar za tebe* | Husein Alijević Husa |
|

|  |
| --- |
| ***Nagrade umetničkog saveta Festivala*** |
| Tekst | Aleksandar Sretenović |
| Aranžman | Aleksandra Kovač |
| Interpretacija | Mari Mari |
| Scenski nastup | Marina Perazić |
| Debitantski nastup | Ana Nikolić |
| *Nagrada publike (izglasana SMS porukama)* | *Toše Proeski* |
|

|  |
| --- |
| ***Godišnje nagrade Festivala za 2002. godinu*** |
| Otkriće godine | Bojan Marović |
| Etno album | Bilja Krstić |
| Album prvenac | Vasil Hadžimanov |
| Spot godine | Grupa 187 |
| Etno pesma | DND |
| Pop album | Željko Samardžić |
| Balada godine | Saša Matić |
| Etno-pop album | Neda Ukraden |
| Izdanje na stranom jeziku | Ortodoks Kelts |
| Pop-dens album | Goca Tržan |
| Rok pevač | Ana Stanić |
| Rok grupa | Van Gog |
| Pop autor | Vlado Georgiev |
| Inostrani proboj godine | Jelena Karleuša |
|

  


| Srbija na Pesmi Evrovizije |
| --- |
| Jugovizija (od debija 1961. do raspada SFRJ 1992. sa pauzama) |
| Evropesma-Europjesma (srpskocrnogorsko finale; Beovizija je bila polufinale) |
| Beovizija (2003, 2004, 2005, 2006, 2007, 2008, 2009) |
| 3 pa 1 za Oslo (mini-takmičenje 2010. usled finansijskih problema RTS-a) |
| Beosong (nakon dve godine internog odabira — 2013) |